
1. JAVNI POZIV ZA PREDLAGANJE PROGRAMA JAVNIH POTREBA U KULTURI GRADA ZADRA 2027.

Zakonska osnova
Na postupak objavljivanja i provedbe Javnog poziva za predlaganje programa javnih potreba u kulturi Grada Zadra za 2026. godinu (u nastavku teksta: Poziv) primjenjuju se odgovarajuće odredbe Zakona o kulturnim vijećima i financiranju javnih potreba u kulturi (Narodne novine, broj 83/22), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 26/15 i 37/21), Pravilnika o financiranju javnih potreba sredstvima proračuna Grada Zadra (Glasnik Grada Zadra, broj 10/22), Plana razvoja kulture Grada Zadra 2019. – 2026. (Glasnik Grada Zadra, broj 9/20), Odluke Gradonačelnika KLASA: 611-01/25-01/01 URBROJ: 2198-1-02-25-5 od 10. rujna 2025. godine, Zaključka Kulturnog vijeća Grada Zadra KLASA: 612-01/21-01/37 URBROJ: 2198-1-12-1-25-25 od 14. srpnja 2026. godine i drugih propisa.


1.1. CILJEVI I OPIS POZIVA 
U proračunu Grada Zadra osiguravaju se sredstva za javne potrebe u kulturi, a to su djelatnosti u kulturi, aktivnosti, manifestacije, programi/projekti u kulturi od interesa za Grad Zadar. Od interesa za Grad Zadar (u nastavku teksta: Grad) smatrat će se programi/projekti koji kulturu Grada uzdižu na lokalnoj razini, stavljaju u nacionalni i europski kontekst; promiču interkulturalni dijalog, razvoj civilnog društva; koji su stručno utemeljeni, visoke razine kvalitete, ekonomični, profilirani u odnosu na osnovnu djelatnost organizatora te oni koji se odvijaju kontinuirano.

Opći cilj ovog Poziva, za 2026. godinu, jest pružanje potpore kulturnim djelatnostima, aktivnostima, projektima, programima i manifestacijama u kulturi na području grada Zadra, od interesa za Grad Zadar, programima koji doprinose zadovoljenju javnih potreba u kulturi i ispunjavanju ciljeva i prioriteta definiranih Planom razvoja kulture Grada Zadra 2019. – 2026.

Specifični ciljevi ovog Poziva odnose se na:
· osnaživanje kapaciteta nositelja djelatnosti u kulturi za provođenje programa, koji doprinose kvaliteti života stanovnika grada Zadra i kulturnoj ponudi
· potporu inovativnim programima koji aktivno doprinose razvoju kulturnih djelatnosti u lokalnoj zajednici
· podršku razvoju visoko kvalitetnih programa glazbene, plesne, dramske i kazališne umjetnosti, književne, književno-nakladničke i knjižnične djelatnosti, likovnih umjetnosti i muzejsko-galerijske djelatnosti, interdisciplinarnih djelatnosti, novih umjetničkih i kulturnih praksi, fotografije, filma i kinematografije, kulturno-umjetničkog amaterizma te očuvanju zavičajne tradicijske baštine, zaštite i očuvanja kulturnih dobara
· podršku programima koji se odvijaju na otocima, koji pripadaju Gradu Zadru (Ist, Iž, Molat, Olib, Premuda, Rava, Silba), a održavaju se tijekom cijele godine. 

1.2. PODRUČJA JAVNIH POTREBA U KULTURI GRADA ZADRA
Prijedlozi programa po ovom Pozivu mogu se podnositi za sljedeća područja javnih potreba u kulturi Grada Zadra: 
1. Knjiga i nakladništvo 
2. Dramska i plesna umjetnost
3. Glazbena i glazbeno-scenska umjetnost
4. Vizualne umjetnosti
5. Audiovizualna djelatnost
6. Međunarodna kulturna suradnja
7. Kulturno-umjetnički amaterizam 
8. Interdisciplinarne i nove umjetničke i kulturne prakse
9. Zaštita, obnova i očuvanje kulturne baštine.


U području Interdisciplinarnih i novih umjetničkih i kulturnih praksi razrađene su podgrupe zbog lakšeg razumijevanja i podrobnog planiranja prijavljenog programa. Podgrupe područja 8. jesu:
8.1. Nova kultura
8.2. Kritička evaluacija programa u kulturi i razvoj refleksije
8.3. Medijska kultura i digitalna sigurnost.

Kako bi se ovo programsko područje, s pripadajućim podgrupama, razvijalo u željenom smjeru, bitno je planiranje provođenja programa/projekta te njegova određenost i cilj, stoga je potrebno planirati stručne izvoditelje prijavljenog programa sukladno navedenim programima i djelatnostima od značaja za Zadar navedenima u dokumentu Kriteriji.

VAŽNO:
Prihvatljivi prijavitelj, u okviru ovog Poziva, može podnijeti najviše jednu prijavu za jedno područje u kulturi Grada Zadra, odnosno može podnijeti po jednu prijavu na više područja, sukladno registriranoj djelatnosti prijavitelja te vrsti i području planiranog programa.

Jedna prijava može sadržavati godišnji plan provedbe programa koji ima više aktivnosti, primjerice više od jedne izložbe, koncerta, predstave i sl., s time da mora jasno prikazati troškove provedbe za svaku od planiranih aktivnosti. Time se dopušta mogućnost izrade objedinjenog i pratećeg troškovnika na propisanom obrascu – za svaku aktivnost zasebno.


Poštujući propisane uvjete Poziva, i kriterije sadržane dalje u tekstu i dokumentu Kriteriji, prijavitelj može podnijeti prijavu s prijedlogom programa javnih potreba u kulturi. 

Sukladno prijedlogu nadležnog povjerenstva, odnosno Kulturnog vijeća Grada Zadra, utvrđeni su: 
· temeljeni kriteriji za javne potrebe u kulturi Grada Zadra 
· programi i djelatnosti koji su od značaja za Zadar – za unaprjeđenje kulture, poticanje i promicanje umjetničkog stvaralaštva te kulturne raznolikosti. 
Vidi dokument: Kriteriji.

VAŽNO:
Sva pitanja vezana uz ovaj Poziv mogu se postaviti Upravnom odjelu za kulturu i šport, isključivo elektroničkim putem, slanjem upita na adresu elektroničke pošte: javnipoziv.kultura@grad-zadar.hr. 


1.3. PLANIRANI IZNOSI I UKUPNA VRIJEDNOST POZIVA
Ukupna planirana vrijednost Poziva za 2027. godinu je 332.000,00 eura.

Najmanji iznos traženih sredstava za financiranje projekta je 400,00 eura, a najveći 50.000,00 eura.

Planira se ugovoriti dodjela financijskih sredstava za okvirno 80 programa/projekata.


2. PRIHVATLJIVI PRIJAVITELJI, PARTNERI I TROŠKOVI

2.1. PRIHVATLJIVI PRIJAVITELJI
Pravo podnošenja prijava po ovom Pozivu imaju: 
· ustanove u kulturi (kojima Grad Zadar nije osnivač), umjetnici, fizičke i druge pravne osobe koje obavljaju djelatnosti u kulturi na području grada Zadra
· udruge upisane u Registar udruga Republike Hrvatske, umjetničke organizacije i druge organizacije upisane u drugi odgovarajući registar, koje su se svojim statutom opredijelile za obavljanje djelatnosti i aktivnosti u kulturi te koje svojim djelovanjem promiču uvjerenja i ciljeve, koji nisu u suprotnosti s Ustavom i zakonom, 
te djeluju u djelatnostima i područjima navedenima u točki 1.2. PODRUČJA JAVNIH POTREBA U KULTURI GRADA ZADRA.

Pravo podnošenja prijave, po ovom Pozivu, nemaju:
a) Prijavitelji koji nisu izvršili zakonsku obvezu podnošenja izvješća FINI za 2025. godinu.
b) Korisnik financiranja koji nije ispunio obveze izvještavanja utvrđene ugovorom o financiranju programa/projekta te će mu, temeljem članka 48. stavka 8. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, davatelj financijskih sredstava uskratiti financiranje iz javnih izvora u odnosu na taj ugovor, kao i prijavu na drugi javni natječaj u razdoblju od dvije (2) godine od utvrđivanja povrede ugovora.
c) Korisnik financiranja koji nije vratio sredstva Gradu Zadru, te će Grad, temeljem članka 62. Pravilnika o financiranju javnih potreba sredstvima proračuna Grada Zadra, donijeti odluku da prijave tog prijavitelja koje pristignu na natječaj, u naredne dvije (2) godine ne uzme u razmatranje.

Iz postupka odabira, u bilo kojoj fazi provedbe ovog Poziva, bit će isključeni prijavitelji za koje se utvrdi da su u prijavnom obrascu i/ili popratnoj dokumentaciji dali lažne, nevjerodostojne ili nepotpune izjave, podatke, informacije i dokumentaciju.

2.2. PRIHVATLJIVI PARTNERI
U ostvarenju programa/projekta partnerstvo je poželjno. U slučaju postojanja partnerstva, prijavitelj, uz prijavnicu, prilaže odgovarajući dokaz o istome: ovjereni obrazac Izjave o partnerstvu (obrazac u dokumentaciji Poziva). Partneri mogu biti npr.: ustanove, udruge i druge pravne osobe.

Odgovornost za provedbu programa/projekta, namjensko korištenje sredstava i pravodobnu dostavu potrebnih izvješća Gradu Zadru, snosi potpisnik Ugovora, tj. prijavitelj.

2.3. PRIHVATLJIVE AKTIVNOSTI I LOKACIJA
Prihvatljivim aktivnostima smatraju se svrsishodne aktivnosti u realizaciji programa unutar utvrđenih područja u kulturi ovog Poziva – točka 1.2.

U skladu s općim ciljevima Poziva, glavne aktivnosti, tj. aktivnosti ponude kulturnih programa, moraju se odvijati na području grada Zadra, osim za međugradske i međunarodne suradnje, kojima se kultura Zadra promiče u RH i inozemstvu.

2.4. RAZDOBLJE TRAJANJA POJEDINOG PROGRAMA
Ovaj Poziv raspisuje se za programe koji će se izvršavati tijekom 2027. godine (kalendarska godina). 

Provedba i izvršavanje odobrenih programa može započeti prije potpisivanja ugovora o (su)financiranju između korisnika proračunskih sredstava Grada i Grada, kao davatelja financijskih sredstava. 

 2.5. PRIHVATLJIVI TROŠKOVI
Prihvatljivim troškovima smatrat će se isključivo troškovi:
· neophodni za provedbu programa koji je predmet dodjele financijskih sredstava
· navedeni u ukupnom predviđenom proračunu programa/projekta
· nastali od strane korisnika u razdoblju provedbe programa, u skladu s ugovorom mogu biti identificirani i provjereni, i računovodstveno su evidentirani kod korisnika financiranja, prema važećim propisima o računovodstvu neprofitnih organizacija
· troškovi koji su umjereni, opravdani i u skladu sa zahtjevima racionalnog financijskog upravljanja, sukladno načelima ekonomičnosti i učinkovitosti. 

Pojedini troškovi navedeni u specificiranom troškovniku, tj. proračunu programa, moraju se temeljiti na realnoj cijeni i procjeni. 

Proračun programa mora biti planiran ekonomično i učinkovito. Navedeni troškovi moraju biti neophodni za provedbu programa.

Pregled vrsta prihvatljivih troškova 
Vrsta prihvatljivih troškova u realizaciji programa:
· nabava uredskog i ostalog potrošnog materijala neophodnog za ostvarenje Programa
· troškovi prijevoza i/ili javnog prijevoza
· troškovi tiskanja, medijskog oglašavanja i promidžbe
· najam prostora i opreme
· honorari i autorski honorari
· troškovi autorskih prava
· troškovi reprezentacije u maksimalnom iznosu od 10% od odobrenog iznosa, isključivo za troškove domjenka organiziranog u okviru prigodnog druženja u povodu svečanog otvorenja događanja, premijere predstave i slično
· isključivo izravni troškovi smještaja, prehrane i/ili putni troškovi provedbe aktivnosti jednodnevnih, višednevnih i međunarodnih programa 
· ostali neophodni troškovi neposredno povezani s provedbom programa.

Osim izravnih, Korisniku sredstava može se odobriti i sufinanciranje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani isključivo sa provedbom programa, u maksimalnom iznosu od 20% ukupnog odobrenog iznosa financiranja iz proračuna Grada.

Vrsta prihvatljivih troškova u realizaciji programa zaštite i obnove kulturnog dobra:
· građevinski radovi rekonstrukcije, obnove ili sanacije
· konzervatorsko-restauratorski radovi
· arheološko-istraživački radovi
· provedba digitalizacije i vizualizacije  spomenika kulture u gradu Zadru
· ostali neophodni troškovi neposredno povezani s provedbom prihvaćenog programa.

2.6. NEPRIHVATLJIVI TROŠKOVI
Neprihvatljivi troškovi realizacije programa:
· dugovi i stavke za pokrivanje gubitaka ili dugova
· dospjele kamate
· stavke koje se već financiraju iz drugih izvora
· kupnja zemljišta ili građevina, osim kada je nužno za izravnu provedbu projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa
· gubitci na tečajnim razlikama 
· zajmovi trećim stranama
· troškovi nastali prije početka programa/projekta
· ostali troškovi koji nisu izravno vezani uz provedbu programa ili nisu neophodni za provedbu programa
· troškovi alkoholnih pića
· drugi troškovi koji nisu nužni za provedbu programa.

2.7. ZABRANA DVOSTRUKOG FINANCIRANJA
Bez obzira na kvalitetu predloženog programa/projekta, Grad neće financirati:
· aktivnosti koje se u potpunosti već financiraju iz drugih izvora i/ili po posebnim propisima
· kada je u pitanju ista aktivnost koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora, u tom slučaju, ukupno financiranje ne može premašiti 100% ukupne vrijednosti predloženog programa/projekta.

 
3.0. ROK I NAČIN PODNOŠENJA PRIJAVE
3.1. ROK PODNOŠENJA PRIJAVE
Rok za podnošenje prijava traje najmanje 30 dana od dana objave Poziva. 

Rok za prijavu na ovaj Poziv traje od 1. rujna 2026. godine do 2. listopada 2026. godine.

[bookmark: _GoBack]Rok za podnošenje elektroničke prijave (internetska prijava) na stranici: https://javni-poziv.grad-zadar.hr/, je 2. listopada 2026. godine, do 16:00 sati.

3.2. NAČIN PODNOŠENJA PRIJAVE
1. KAKO SE PRIJAVITI NA JAVNI POZIV – postupak prijave
Prijava mora biti pisana na hrvatskom jeziku i elektronički ispunjena u sustavu na propisan način te na propisanim obrascima.

Prijava na Poziv podrazumijeva internet prijavu putem sustava, na poveznici: https://javni-poziv.grad-zadar.hr, ili na: _______.

Osnovni uvjeti za izvršenje prijave:
A. Registracija organizacije/fizičke osobe 
B. Prijava korisnika na Poziv u sustavu
C. Odabir željenog Poziva
D. Unos podataka i dokumentacije
E. Podnošenje prijave na odabrani Poziv.

A. Registracija organizacije/fizičke osobe u sustavu
Osnovni uvjet za pristup sustavu je registracija. Registracija i otvaranje korisničkog računa (u nastavku: Korisnik) omogućuje pretraživanje natječaja (javnih poziva), preuzimanje dokumentacije i slanje prijava elektroničkim putem.
Odabirom „Registracija“ i popunjavanjem traženih podataka te odabirom Prijava/Registracija, Korisnik ispunjava uvjet za moguću prijavu na natječaj/poziv putem sustava.

B. Prijava korisnika na natječaj/poziv
Samo Korisnik, koji je registriran u sustav, može se prijaviti na Poziv.

Podaci o prijavitelju
Potvrđuju se podaci uneseni prilikom registracije (Profil korisnika). Po potrebi, korisnik unosi izmjene podataka na svom profilu, pohranjuje ih i prelazi na sljedeći korak.

C. Odabir željenog Poziva
Odabirom Aktivni javni pozivi, Korisnik odabire željeni Poziv i započinje prijavu.

Odabirom željenog Poziva Korisniku se prikazuje Opis Poziva te potrebna dokumentacija.

Potrebno je voditi računa da se ovaj Poziv sastoji od devet (9) prikazanih otvorenih podnatječaja, tj. devet područja. Stoga, za prijavu odaberite ono područje za koje prijavitelj ima registriranu djelatnost, čiji program/projekt pripada odabranom području Poziva te time udovoljava svim propisanim uvjetima Poziva i područja na koje želi podnijeti prijavu:

1.	Knjiga i nakladništvo 
2.	Dramska i plesna umjetnost
3.	Glazbena i glazbeno-scenska umjetnost
4.	Vizualne umjetnosti
5.	Audiovizualna djelatnost
6.	Međunarodna kulturna suradnja
7.	Kulturno-umjetnički amaterizam 
8.	Interdisciplinarne i nove umjetničke i kulturne prakse
9.	Zaštita, obnova i očuvanje kulturne baštine.
Klikom na: Ispuni prijavu, Korisniku se na ekranu otvara preglednik s četiri koraka prijave (Vidi pod: D.).

D. Unos podataka i dokumentacije
korak – OPĆI PODACI O PREDLAGATELJU
Ovaj korak sadrži podatke koje je Korisnik unio prilikom registracije u sustav. Ove podatke Korisnik može mijenjati u svom „Profilu“.

1. korak – PODACI O PRIJEDLOGU PROGRAMA
U ovom koraku Korisnik upisuje tražene podatke, npr.: Naziv prijedloga programa, vrijeme i mjesto održavanja, sažetak i detaljan opis programa itd.

2. korak – PODACI O VODITELJU PROGRAMA
U ovom koraku prijavitelj unosi podatke o voditelju programa u obliku životopisa. Ukoliko postoje dva voditelja, unesite podatke, odnosno životopis za oba voditelja.

3. korak – PODACI O PARTNERSTVU
Program se može, a ne mora provoditi u partnerstvu. Ukoliko prijavitelj nema partnera za program koji prijavljuje, odabrat će opciju: NE.  Ukoliko prijavitelj ima partnera za provođenje programa, odabrat će opciju: DA. Tada će iz sustava preuzeti obrazac: Izjava o partnerstvu. Izjavu će popuniti, ovjeriti (potpis, pečat) te učitati pdf format Izjave u sustav.

4. korak – PRORAČUN
U ovom koraku Korisnik unosi detaljne podatke razrađenog proračuna programa – planirane vrste troškova.
Korisniku je, također, dana mogućnost učitavanja fotografije ili dodatne dokumentacije (ukoliko je primjenjivo).

5. korak – PRILOZI
U ovom Koraku Korisnik preuzima propisane obrasce, popunjava ih, ovjerava te učitava (prilaže) u sustav u pdf formatu.

Ovdje se nalaze sljedeći dokumenti:
· Izjava o točnosti i istinitosti podataka – obvezno preuzeti, popuniti, ovjeriti, priložiti u pdf formatu
· pravne osobe prilažu ispis/izvod iz odgovarajućeg registra u ranijem koraku – u trenutku odabira: „Vrsta prijavitelja“

VAŽNO: Izjava je ovjerena kad je potpisana i pečatirana. Fizičke osobe izjave ovjeravaju samo potpisom.
Specifična područja: Knjiga i nakladništvo; Audiovizualna djelatnost; Interdiciplinarne i nove umjetničke i kulturne prakse ( s 3 podgrupe); Zaštita, obnova i očuvanje kulturne baštine; u ovom koraku sadrže i drugu dokumentaciju. Vidi u dokumentu: Popis dokumentacije i priloga.

E. Podnošenje prijave na odabrani Poziv
U ovom koraku Korisnik, nakon što je unio sve tražene podatke i dokumentaciju, odabire: Završi. Nakon toga Korisnik može pregledati unesene podatke i dokumentaciju. Ukoliko je prijava popunjena na odgovarajući način, Korisnik može odabrati: Podnesi prijavu. Kad je prijava podnesena, na ekranu se pojavljuje obavijest o podnesenoj prijavi te je ista poslana na e-mail adresu, koju je Korisnik naveo kao kontakt adresu.

Ukoliko prijava nije popunjena na odgovarajući način, tj. ako Korisnik nije unio tražene podatke i dokumentaciju, u trenutku kad odabere: Završi, sustav će ga „vratiti“ na polja i korake koje nije zadovoljio te Korisnik može unositi i mijenjati podatke.


4.0. POSTUPAK ODABIRA
Postupak odabira prijava provodi se u sljedećim fazama:
1) Zaprimanje i evidencija prijava
2) Formalna provjera prijava
3) Stručno kvalitativno vrednovanje i ocjenjivanje prijava
4) Utvrđivanje popisa programa/projekata predloženih za (su)financiranje.


1) ZAPRIMANJE I EVIDENCIJA PRIJAVA
Ukoliko je Korisnik završio valjanju internet prijavu putem sustava www.financijskepodrske.hr, na e-adresu Korisnika bit će poslan Dokument za verifikaciju e- prijave. Taj, pristigli Dokument za verifikaciju, potrebno je ispisati, ovjeriti pečatom udruge i potpisom osobe ovlaštene za zastupanje prijavitelja te dostaviti na jedna od dva načina opisana u poglavlju 3. KAKO SE PRIJAVITI NA JAVNI POZIV – postupak prijave.

Prijava je važeća samo ako je dokumentacija podignuta u sustav www.financijskepodrske.hr u propisanom roku te je Dokument za verifikaciju e-prijave, također u propisanom roku, dostavljen na adresu Grada Zadra. Po zaprimanju Dokumenta za verifikaciju, prijava se evidentira te dobiva identifikacijski broj. 


2) FORMALNA PROVJERA PRIJAVA
Formalnu provjeru prijava provodi nadležno povjerenstvo.

Formalna provjera prijava provodi se sukladno odredbama i prema obrascima koji čine sastavni dio dokumentacije Poziva.

Formalna provjera sastoji se od administrativne provjere i provjere prihvatljivosti. Tijekom administrativne provjere utvrđuje se:
· je li prijava podnesena u zadanome roku
· je li zatraženi iznos sredstava unutar financijskih pragova postavljenih u Pozivu
· je li lokacija provedbe projekta prihvatljiva (ako je primjenjivo)
· jesu li partner i prijavitelj prihvatljivi, sukladno ovim Uputama za prijavitelje i uvjetima Poziva (ako je primjenjivo)
· jesu li dostavljeni, potpisani i ovjereni obrasci – na propisan način
· jesu li ispunjeni drugi formalni uvjeti natječaja:
· je li prijavi priložena sva obvezna i popratna dokumentacija
· je li prijava pisana hrvatskim jezikom, latiničnim pismom i je li popunjena na računalu
· prijava sadrži sve podatke tražene u osnovnim dijelovima prijavnice (Podaci o predlagatelju programa, Podaci o programu, Vrednovanje programa, Proračun programa, životopis voditelja programa) te drugu obveznu dokumentaciju dostavljenu u privitku prijavnice.

Tijekom provjere prihvatljivosti utvrđuje se:
•	prihvatljivost prijavitelja sukladno odredbama iz točke 2.1.
•	odnosi li se predloženi program na jednu od kulturnih djelatnosti za koje je Poziv raspisan
•	je li prijavitelj ispunio sve obveze glede dostave programskih i financijskih izvješća o namjenskom korištenju sredstava proračuna iz prethodne ili ranijih godina, sukladno propisima i ugovorima.

Prijava udovoljava provjeri formalnih uvjeta ukoliko su odgovori na sva pitanja administrativne provjere i provjere prihvatljivosti: DA.

Ukoliko je odgovor na jedno od pitanja administrativne provjere i provjere prihvatljivosti: NE, smatrat će se da prijava ne zadovoljava formalne uvjete Poziva.

U daljnji postupak stručnog procjenjivanja prijava upućuju se samo one prijave koje zadovoljavaju formalne uvjete Poziva.


3) STRUČNO I KVALITATIVNO OCJENJIVANJE PRIJAVA
Stručno i kvalitativno ocjenjivanje prijava provode nadležno povjerenstvo i Kulturno vijeće Grada Zadra (u nastavku teksta: KV). Sukladno Zakonu o kulturnim vijećima i financiranju javnih potreba u kulturi (Narodne novine, broj 83/22), Kulturno vijeće Grada Zadra je savjetodavno tijelo. 

Stručno kvalitativno vrednovanje i ocjena prijava provodi se isključivo na temelju programskih i financijskih podataka iznesenih u obrascu prijavnice te na temelju podataka iz popratne dokumentacije.

Programi se vrednuju/ocjenjuju temeljem utvrđenih Kriterija – dokument dostupan u sustavu www.financijskepodrske.hr i na Internet stranici Grada te čini sastavni dio ovog Poziva.


4) UTVRĐIVANJE POPISA  PROGRAMA/PROJEKATA PREDLOŽENIH ZA (SU)FINANCIRANJE
Nakon provedenog postupka ocjenjivanja prijava, nadležno povjerenstvo, temeljem vlastitih (pro)ocjena, te (pro)ocjena koje savjetuje KV, utvrđuje popis programa/projekata s prijedlozima iznosa financijske potpore, čije se (su)financiranje predlaže, odnosno, izrađuje prijedlog odluke o odobravanju/neodobravanju financijskih sredstava za programe/projekte (program).

U popis programa/projekata čije se sufinanciranje predlaže, uvrštavaju se prijedlozi programa/projekata ovisno o visini raspoloživih sredstava Proračuna Grada Zadra. 

Konačni Program javnih potreba u kulturi Grada Zadra za 2026. godinu (u nastavku teksta: Program javnih potreba) usvaja Gradsko vijeće Grada Zadra.

Nakon usvajanja Programa javnih potreba, Grad Zadar će objaviti rezultate Poziva na službenoj internet stranici Grada Zadra, s podacima o korisnicima sredstava, programima kojima su odobrena sredstva i iznosima odobrenih sredstava, čime se prijavitelji usvojenih programa smatraju obaviještenima o rezultatima Poziva.

Temeljem članka 10. Zakona o pravu na pristup informacijama („Narodne novine“, broj 25/13, 85/15, 69/22), tijela javne vlasti obvezna su na internetskim stranicama objavljivati donesene opće akte i odluke kojima se utječe na interese korisnika, informacije o raspisanim natječajima, dokumentaciju potrebnu za sudjelovanje u natječajnom postupku, obavijest o ishodu natječajnog postupka, a također i informacije o dodijeljenim bespovratnim sredstvima, uključujući popis korisnika i visinu iznosa.

Slijedom navedenoga, smatrat će se da je podnositelj prijave na ovaj Poziv suglasan sa svim uvjetima Poziva te da je podnošenjem prijave, koja sadrži i njegove osobne podatke, dao dopuštenje za njihovo prikupljanje, obradu i korištenje istih u javnoj objavi na internet stranicama, u svrhu za koju su prikupljeni.

4.1. PODNOŠENJE PRIGOVORA 
Prijavitelji, koji nisu zadovoljili formalne uvjete Poziva, mogu u roku od 8 dana od dana primitka obavijesti, podnijeti pisani prigovor Povjerenstvu za prigovore.

Također, pisani prigovor se može podnijeti i na konačne „rezultate“ Poziva, tj. doneseni popis prihvaćenih prijavitelja i njihovih programa. Po završetku cjelokupnog postupka provedbe Poziva, nakon ocjenjivanja prijava, davatelj financijskih sredstava donosi odluku o dodjeli financijskih sredstava i objavljuje ju na svojim mrežnim stranicama. Objava na mrežnim stranicama smatra se načinom dostave, a dostava je obavljena istekom osmog dana od dana objave.

Budući da je ova odluka akt poslovanja, i ne vodi se kao upravni postupak, na postupak prigovora ne primjenjuju se odredbe o žalbi kao pravnom lijeku u upravnom postupku. 


Prigovor se podnosi Povjerenstvu za prigovore, pisanim putem, u propisanom roku na adresu:

Upravni odjel za kulturu i šport Grada Zadra
za Povjerenstvo za prigovore za
Javni poziv za predlaganje programa javnih potreba u kulturi Grada Zadra za 2026. godinu
Narodni trg 1
23000 Zadar.


Prijaviteljima, kojima nisu odobrena financijska sredstva, odnosno onima kojima program/projekt nije prihvaćen, može se, na njihov zahtjev – u pisanom obliku, omogućiti uvid u zbirnu ocjenu samo njihovog programa, uz pravo i obvezu tijela davatelja financijskih sredstava da zaštiti tajnost podataka o osobama koje su ocjenjivale projekt. Postupak i rok podnošenja prigovora na odluku o dodjeli financijskih sredstava, definiran je Zakonom o kulturnim vijećima i financiranju javnih potreba u kulturi te Pravilnikom o financiranju javnih potreba sredstvima proračuna Grada Zadra. 


5. NAČIN I UVJETI FINANCIRANJA ODABRANIH PROGRAMA
Po donošenju Programa javnih potreba u kulturi Grada Zadra za 2026. godinu, Grad, kao davatelj financijskih sredstava, i odabrani prijavitelj sklapaju ugovor o (su)financiranju programa javnih potreba u kulturi. Ugovorom se pobliže određuju međusobni odnosi, obveze i prava potpisnika. Također, primjenjuju se Opći uvjeti ugovora (objavljeni u Pozivu), odnosno odredbe koje dopunjuju odredbe Ugovora o (su)financiranju javnih potreba u kulturi.  

Ugovor se sklapa u propisanom roku, koji teče od usvajanja Programa javnih potreba u kulturi Grada Zadra  za 2026. godinu. 

Pri potpisivanju ugovora o (su)financiranju, prijavitelj je dužan dostaviti preostalu potrebnu dokumentaciju navedenu u točki 3.1. POPIS DOKUMENTACIJE I PRILOGA KOJU DOSTAVLJAJU PRIJAVITELJI ovih Uputa.

Potpisivanjem ugovora, odabrani prijavitelj postaje Korisnik financijskih sredstava.

Ugovorom o (su)financiranju utvrđuje se:
· program koji će Grad (su)financirati
· iznos koji Grad namjerava utrošiti na realizaciju odabranog programa, prema priloženom troškovniku
· načine i rokove isplate financijske potpore
· način podnošenja izvješća o utrošenim sredstvima od strane Korisnika
· obveze i rokove za izvršenje pojedine obveze Korisnika
· način provedbe nadzora i kontrole namjenskog korištenja sredstava na licu mjesta kod Korisnika
· obveze i način isticanja vizualnog identiteta Grada
· uvjeti pod kojima je korisnik dužan izvršiti povrat sredstava u proračun Grada
· Korisnik financijske potpore Ugovorom se utvrđuje kao isključivo odgovoran za provedbu sufinanciranog programa
· druge obveze Korisnika
· druge pravne odrednice ugovora.


VAŽNO:
Prijavitelji koji, do potpisivanja Ugovora, nisu izvršili zakonsku obvezu podnošenja izvješća FINI za prethodnu godinu (2025.), neće potpisati ugovor o (su)financiranju za 2026. godinu.


5.1. PRAĆENJE PROVEDBE PROGRAMA I NAMJENSKOG KORIŠTENJA SREDSTAVA
Grad će, u suradnji s korisnikom financiranja, radi poštivanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih programa/projekata, sukladno Zakonu o kulturnim vijećima i financiranju javnih potreba u kulturi, Zakonu o udrugama („Narodne novine“, broj 74/14, 70/17, 98/19, 151/22), Zakonu o fiskalnoj odgovornosti („Narodne novine“, broj 111/18, 83/23), Zakonu o financijskom poslovanju i računovodstvu neprofitnih organizacija („Narodne novine“, broj 121/14, 114/22), Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, Pravilniku o financiranju javnih potreba sredstvima proračuna Grada Zadra i drugim propisima. 

Postupcima praćenja i vrednovanja programa/projekta, i njihovih rezultata, razvijat će se partnerski odnos između Korisnika, kao provoditelja programskih i/ili projektilnih aktivnosti, i Grada, radi utvrđivanja učinkovitosti ulaganja i razine promjena koje su se u lokalnoj zajednici, odnosno u društvu, dogodile. Vrednovanje provedenog programa/projekta u pravilu provodi i sam Korisnik financijskih sredstava dodatnim analizama rezultata istoga (samovrednovanje, anketni upitnici i dr.).

Izvješća koja je Korisnik dužan dostaviti jesu opisno i financijsko izvješće provedbe programa/projekta.

Korisnik sredstava dostavlja izvješća na propisanim obrascima i u propisanim rokovima.

Korisnik financiranja obvezan je omogućiti Gradu, inspektorima proračunskog nadzora Ministarstva financija i svim vanjskim revizorima koji obavljaju provjere sukladno Uredbi da provjere, ispitivanjem dokumenata ili kontrolama na licu mjesta, provedbu programa/projekata, i po potrebi, provedu reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje programa/projekata.  


5.2. VIDLJIVOST PROGRAMA I OBVEZA ISTICANJA VIZUALNOG IDENTITETA GRADA
Važna je vidljivost sufinanciranog programa u javnosti i medijima.

Korisnik je dužan, u svim obavijestima prema krajnjim korisnicima, i u svim kontaktima s medijima, navesti da je program financiran ili sufinanciran sredstvima proračuna Grada Zadra te je dužan, na propisani način, istaknuti grb Grada Zadra. 

